Karin Bang
Store norske leksikon,Språk og litteratur,Norsk og samisk litteratur,Nyere norsk litteratur
Karin Bang var en norsk forfatter. Hun gav ut fem diktsamlinger, to barnebøker og en rekke romaner og fortellinger samt to kriminalromaner under pseudonymet Fanny Siwers. Bang var også aktiv som oversetter, konsulent og bokanmelder, og mottok flere priser for sitt forfatterskap.
Av tidlige romaner kan nevnes Glemte vinger (1951), Fjerne seil (1962), Blåst om babord–! (1964) og Blues (1968, filmatisert i 1969 som Psychedelica Blues) fra narkotikamiljø, med fortsettelsen Soria Moria (1971).Høyest rager hennes historiske romaner. Trilogien Arv og gjeld (Bedremannsbarn, 1973; Borgersinn, 1974; Nye veier, 1979) er slektsromaner fra et borgerlig miljø i 1900-tallets første tiår. Seilersberget (1966) er en samling skildringer fra Tjøme og Veierland i gamle dager. Bang bodde på Veierland fra 1960-tallet.De to Jutøy-romanene Havet ble blod (1978) og Jag etter vind (1981) forteller om norsk sel- og hvalfangst på 1800-tallet. I Ingebjørg (1980) henter hun stoff fra Snorres Heimskringla, og i Løveporten (1983) griper hun tilbake til mytestoffet omkring trojanerkrigen. I Av bokormenes liv (1985) forteller hun om sin egen oppvekst. Les mer i Store norske leksikon Karin Bang i Norsk biografisk leksikon Litteratur Glette, Kåre: Vestfold og Karin Bangs forfattarskap, 1998, isbn 82-518-3680-8, Finn boken